Euroopan parlamentti on äänestänyt älypuhelinten latausliitännät yhdistävän säännöksen puolesta, Apple Insider uutisoi. Aloite hyväksyttiin selkeällä enemmistöllä.

Euroopan parlamentti on hyväksyi Euroopan komissiolta saamansa aloitteen älypuhelinten latausta yhtenäistävästä standardista murskaluvuin. Parlamentaarikoista 582 äänesti säännöksen puolesta ja vain 40 vastaan.

Euroopan unionissa on jo pitkään ajettu älypuhelinten ja muiden älylaitteiden latausliitäntöjen yhtenäistämistä muun muassa jätteen vähentämiseksi. Unionin alueella on jo vuosia ollut voimassa suositus yhtenäisistä standardeista, mutta kaikki valmistajat eivät ole suositukseen taipuneet.

MAINOS (ARTIKKELI JATKUU ALLA)

Käytännössä Apple on ainut merkittävä toimija, joka yhä käyttää omaa liitäntäänsä, Lightningiä. Applen mielestä Euroopan unionin kaavailema säädös päin vastoin tuottaa jätettä, eikä suinkaan vähennä sitä. Yhtiön mukaan yhtenäistetty latausliitäntä myös heikentää innovaatiota.

Euroopan parlamentin hyväksyntä on merkittävä askel latausliitäntäkiistassa. Tämän hetken tiedon mukaan lopullisempi ratkaisu olisi luvassa heinäkuussa, mutta mahdollisen velvoittavan säännöksen tarkoista yksityiskohdista ei vielä tiedetä. Esimerkiksi se, koskisiko säännös vain latauskaapeleita vai myös älypuhelinten liitäntöjä, on vielä epäselvää.